Oud-Matie-kaptein oorlede | Netwerk24
James Starke, 'n jare lange Stellenbosser en kaptein van die Maties-rugbypan van 1953 tot die vroeë 1960's, is verlede Woensdag (25 Julie 2018) ná 'n lang siekte oorlede.
In sy boek Die groot rugbygesin van die Maties skryf wyle dr. Danie Craven: "James Starke is een van die grootstes van die grotes wat hier op Stellenbosch was. Hy het gehelp om hierdie klub (Maties) uit die moeras waarin ons was, uit te sleep, en die prestasies wat daarna behaal is, moet in 'n groot mate aan hom toegeskryf word. Vir my was hy een van die mees uitstaande rugbykapteins van alle tye."
Benewens sy Maties-kapteinskap het hy, onder meer, die Suidelike Universiteitespan teen die destydse Rhodesië, die Wallabies, die All Blacks, Brittanje, Frankryk en Italië aangevoer. Hy het vir WP gespeel (was later ook spanbestuurder en voorsitter van die keurkomitee) en as Springbok teen Nieu-Seeland.
Hoe bring 'n mens hulde aan iemand na wie Dok Craven as "een van die mees uitstaande rugbykapteins van alle tye" verwys het? 'n Oorkonde wat medespelers by die James Starke-rugbyreünie in 2011 met sy tagtigste verjaarsdag aan hom oorhandig het, doen juis dit: "Ons het die voorreg gehad om dr. Danie Craven se fenomenale rugbykennis te beleef, en laaste, maar nie die minste nie, ons het saam met en onder die kapteinskap van James Starke vir die Maties se eerstespan kon speel."
Starke het in die sestigs saam met Dawie de Villiers, deesdae ook van Stellenbosch, gespeel en was 'n "groot figuur" in Matie- en Springbok-geledere.
In 1980 het die Springbok-rugbyklub goue medaljes toegeken aan vyf lede wat die afgelope 100 jaar die grootste diens aan die klub gelewer het. De Villiers was toe SA ambassadeur in Londen en kon nie die geleentheid bywoon nie. Die ander ontvangers was dr. Danie Craven en James Starke, en dit is postuum aan Paul Roos en Oubaas Mark Markotter toegeken.